Kap. 525

Prop. 57 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2015 under Kommunal- og moderniseringsdepartementet (idømt erstatningsansvar)

Tilråding fra Kommunal- og moderniseringsdepartementet 6. februar 2015, godkjent i statsråd samme dag. (Regjeringen Solberg)

Dokumentet på regjeringen.no

1 Bakgrunn

Gulating lagmannsrett har i dom av 9. januar 2015 kommet til at staten ved Kommunal- og moderniseringsdepartementet skal betale erstatning på 43 mill. kroner til Cator AS/Rotac AS/Svithun Finans AS (Cator). I tillegg er staten dømt til å dekke deler av motpartens sakskostnader på 2,6 mill. kroner.

Erstatningsansvaret har sin bakgrunn i en tvist Fylkesmannen i Rogaland har hatt siden 2009 med Cator som utbygger/utleier av Statens hus i Stavanger. Prosessen med å få oppført Statens hus i Stavanger startet etter initiativ fra Fylkesmannen i Rogaland (Fylkesmannen). Det var flere statlige leietakere som ble med i oppstarten av prosjektet, deriblant Statens vegvesen. Etter at Statens vegvesen trakk seg fra prosjektet sent i prosessen, har utbygger/utleier holdt staten ved Fylkesmannen ansvarlig for tap av stipulerte leieinntekter. I tillegg har utleier/utbygger også ansvarliggjort Fylkesmannen for kostnadene som påløp ved at lokalene Statens vegvesen skulle ha leid måtte justeres for å tilpasses nye leietakere. Utbygger/utleiers påstand har vært at Fylkesmannen gjennom forhandlinger og prosjektering av bygget har opptrådt på en slik måte at det var grunn til å anta at de handlet på vegne av andre potensielle statlige leietakere i bygget, og at det derfor er embetet som står ansvarlig for utbyggers stipulerte tap med hensyn til reduserte leieinntekter.

I foreliggende proposisjon fremmes forslag om nødvendig tilleggsbevilgning for 2015 for å dekke hoveddelen av erstatningsbeløpet og sakskostnadene.

2 Forslag til endringer

Programkategori 13.25 Fylkesmannsembetene

Kap. 525 Fylkesmannsembetene

Post 01 Driftsutgifter

Bevilgningen på posten skal dekke ordinære lønns- og driftsutgifter for fylkemannsembetene. Det er bevilget 1 516,4 mill. kroner på posten for 2015.

Erstatningsbeløpet og sakskostnadene som skal dekkes, utgjør til sammen 45,6 mill. kroner. De ekstraordinære utgiftene et slikt erstatningsansvar utgjør, er av et slikt omfang at det ikke er mulig å dekke dem i sin helhet innenfor gjeldende bevilgning.

På denne bakgrunn foreslås det å øke bevilgningen på posten med 40,6 mill. kroner. Resten av erstatningsbeløpet på 5 mill. kroner, vil bli dekket innenfor gjeldende bevilgning ved en reduksjon i budsjettrammen til Fylkesmannen i Rogaland.

Tilråding

Kommunal- og moderniseringsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2015 under Kommunal- og moderniseringsdepartementet (idømt erstatningsansvar).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2015 under Kommunal- og moderniseringsdepartementet i samsvar med et vedlagt forslag.

Forslag
til vedtak om endringer i statsbudsjettet 2015 under Kommunal- og moderniseringsdepartementet

I

I statsbudsjettet 2015 gjøres følgende endringer:

Utgifter:

Kap.

Post

Formål

Kroner

525

Kommunal- og moderniseringsdepartementet

01

Driftsutgifter, økes med

40 600 000

fra kr 1 516 409 000 til kr 1 557 009 000